Atlas
Atlas er i den græske mytologi en kæmpe, der er søn af titanen Iapetos, bror til Prometheus og far til plejaderne, hesperiderne og Kalypso. Atlas bor på vestkanten af den flade jord og bærer himmelhvælvet på sine skuldre.
Da Herakles skulle hente hesperidernes æbler, tilbød Atlas selv at plukke dem for på den måde at slippe for sit ensomme hverv. Herakles bar himlen imens, men fik lokket Atlas til at holde hvælvet et øjeblik endnu, mens han lagde en pude på sine skuldre. Herefter forsvandt han med æblerne og lod Atlas blive tilbage.